Povodom Svjetskog dana borbe protiv raka: prevencija smanjuje rizik obolijevanja do 40 posto
Među mjerama prevencije su: odgovarajuća cijepljenja, redovita fizička aktivnost, jedenje zdrave hrane, ograničavanje konzumacije alkoh
<!-- IMAGE --> Organizacija Međunarodna unija protiv raka kaže da mnogi oblici raka mogu biti spriječeni na razne načine, poput, recimo, cijepljenja ili promjene životnih navika. Obilježavajući današnji Svjetski dan borbe protiv raka, ova organizacija pokreće kampanju povećanja svijesti u javnosti o devet infekcija koje mogu dovesti do raka. Svake godine bude dijagnosticirano oko 12 milijuna novih slučajeva raka. Međunarodna unija protiv raka kaže da je oko 20 posto tih slučajeva izazvano virusnim i bakterijskim infekcijama. Ova organizacija procjenjuje da će se broj novih slučajeva raka više nego udvostručiti do 2030. ukoliko ne budu poduzeti koraci za prevenciju takvih infekcija. Profesor onkologije na Sveučilištu Bern Franco Cavalli kaže za Glas Amerike da su tri od najčešćih oblika raka – oni jetre, želuca i grlića maternice – izazvani virusnim infekcijama: "Sreća je da danas počinjemo već koristiti cjepiva koja su vrlo aktivna u prevenciji nekih vrsta raka. Na primjer, možemo ljude cijepiti protiv virusa hepatitisa B, koji izaziva više od pola milijuna slučajeva raka jetre godišnje u svijetu. Možemo, isto tako, spriječiti najmanje 80 posto slučajeva raka grlića maternice cijepljenjem djevojčica i djevojaka protiv ljudskog papilloma virusa." Nažalost, kaže dr. Cavalli, te su preventivne mjere dostupne uglavnom stanovnicima bogatih zemalja. On kaže da je rašireno krivo mišljenje da je rak poglavito problem ljudi u bogatim zemljama. To uvjerenje, kaže, ostavlja stanovnike siromašnih zemalja ranjivima prema nastupu raka, a, kasnije, lišenima ispravne terapije koja spašava živote. "Danas smo svjedoci prave eksplozije obolijevanja od raka u siromašnim zemljama, što je povezano s mnogim faktorima. Najvažnije, oni obolijevaju od vrsta raka koje su povezane sa siromaštvom. No, sve češće se pojavljuju i oni oblici raka koje se uobičajeno povezuje s takozvanim zapadnjačkim načinom života," kaže dr. Cavalli. Dr. Cavalli kaže da rizik od nastanka raka može biti smanjen i za 40 posto samo jednostavnim promjenama u svakodnevnim životnim navikama i drugim načinima kontrole. Među tim su mjerama odgovarajuća cijepljenja, redovita fizička aktivnost, jedenje zdrave hrane, ograničavanje konzumacije alkohola, smanjenje izloženosti suncu, te izbjegavanje duhana.